Walter Christophersen (DF), 2005-06-08:
Socialistisk Folkeparti vil med dette forslag opfordre regeringen til at udarbejde regler, der fastslår, at topstillinger i statslige aktieselskaber m.v. skal opslås offentligt.
Dansk Folkeparti finder Socialistisk Folkepartis forslag ganske interessant, og Dansk Folkeparti finder det formålstjenligt at gå reglerne igennem og se på det, der gælder som god forvaltningsskik i forbindelse med ansættelse af personer til direktørstillinger m.v. i statslige aktieselskaber.
Dansk Folkeparti forholder sig til den alvorlige kritik, der fulgte i kølvandet på Jens Kramer Mikkelsens udnævnelse til administrerende direktør for Ørestadsselskabet.
Jens Kramer Mikkelsen var på daværende tidspunkt næstformand i bestyrelsen for Ørestadsselskabet, og professor i erhvervsret, Lars Bo Langsted fra Aalborg Universitet, vurderede, at det er betænkeligt, at et bestyrelsesmedlem får en sådan post uden konkurrence.
Han udtalte til Jyllands-Posten: »En stilling af den karakter kræver en professionel indsats i ansættelsesproceduren, hvor man enten slår stillingen op eller allierer sig med et headhunterfirma.
Det er klart, at man kan frygte, at den sædvanlige professionalisme er sat ud af kraft, og man har ikke afsøgt markedet for den bedste kandidat.«
Professor i forvaltningsret, dr.jur. Carsten Henriksen fra Københavns Universitet, oplyste, at det er usædvanligt, at en bestyrelse ansætter en af sine egne folk som administrerende direktør.
Han udtalte sig også til Jyllands-Posten: »Stillinger af den art bør naturligvis slås op, og der kan også ligge nogle problemer i forhold til habilitet.
Det mest betænkelige er den manglende åbenhed i forhold til, at så store offentlige interesser står på spil.
Ansættelsen indebærer en risiko for, at der bare bliver varetaget personlige interesser, nemlig at Kramer kan fortsætte i et vellønnet job.«
Endvidere udtalte professor i selskabsret, Jan Schans Christensen fra Københavns Universitet, lakonisk til Jyllands-Posten, at netop en offentlig virksomhed bør slå en direktørstilling op.
Dansk Folkeparti har noteret sig statsministerens svar til forslagsstillerne fra den 19. oktober 2004, og jeg oplæser for god ordens skyld de sidste to afsnit af svaret: »Regeringen forudsætter hermed, at bestyrelserne må sikre sig, at »markedet« for kandidater i rimelig grad er afsøgt, inden stillingerne besættes.
Det er imidlertid op til den enkelte bestyrelse at tilrettelægge denne afsøgning af markedet, herunder at beslutte om der skal ske et offentligt opslag, engageres et rekrutteringsfirma til at bistå i processen eller lignende.
Særlig om topstillinger i statslige aktieselskaber skal bemærkes, at det er Finansministeriets vurdering, at personer med de relevante kompetencer ofte vil undlade at søge stillinger alene på baggrund af et offentligt opslag uden på forhånd at have fået en tilkendegivelse om, at de ville blive betragtet som seriøse kandidater.
Det skyldes, at det kan være problematisk for dem at søge i forhold til deres nuværende ansættelse.
Dette er baggrund for, at anvendelse af rekrutteringsfirmaer er en meget anvendt metode i både private og offentlige selskaber.«
Dansk Folkeparti imødeser udvalgsbehandlingen af beslutningsforslaget med interesse.